J. Laššáková, poslankyňa: (2004-09-08):
Ústavnoprávny výbor Národnej rady Slovenskej republiky uznesením z 24. augusta 2004 ma určil za spravodajkyňu k návrhu poslanca Národnej rady Slovenskej republiky Jána Rusnáka na vydanie zákona, ktorým sa mení a dopĺňa zákon č. 328/1991 Zb. o konkurze a vyrovnaní v znení neskorších predpisov, ktoré máte ako tlač č. 846. Podľa § 73 ods. 1 zákona o rokovacom poriadku podávam v prvom čítaní spravodajskú informáciu. Návrh zákona obsahuje z formálnoprávnej stránky všetky náležitosti uvedené v § 67 a § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Obsahom predloženého návrhu zákona je úprava platného zákona o konkurze a vyrovnaní z roku 1991. Tento podľa navrhovateľa obsahuje mnohé inštitúty, ktoré nie sú dostatočne určité a zrozumiteľné, čo spôsobuje rôznu interpretáciu v praxi tak účastníkmi konania, správcami konkurzných podstát, ako aj samotnými súdmi Slovenskej republiky. Treba ale povedať, že vláda Slovenskej republiky predložila do prvého čítania návrh nového zákona o konkurze a reštrukturalizácii, o ktorom sme rokovali včera a ktorý sme hlasovaním postúpili do druhého čítania. Z prechodných ustanovení tohto návrhu ale vyplýva, že konkurzy a vyrovnania vyhlásené alebo povolené pred účinnosťou tohto zákona, ako aj právne vzťahy s nimi súvisiace sa budú spravovať podľa doterajších právnych predpisov. Preto a z uvedených dôvodov navrhovateľ predkladá riešenie problémov novelizáciou platného zákona o konkurze a vyrovnaní. Zo znenia návrhu zákona je zrejmý účel navrhovanej úpravy. Dôvodová správa obsahuje vyjadrenie súladu návrhu zákona s Ústavou Slovenskej republiky, ďalšími všeobecnými záväznými predpismi, ako aj medzinárodnými zmluvami, ktorými je Slovenská republika viazaná. Vyplýva z nej, že návrh zákona nebude mať vplyv na štátny rozpočet, nebude mať dopad na rozpočty obcí a na rozpočty vyšších územných celkov, nebude mať vplyv na životné prostredie. Osobitná časť dôvodovej správy obsahuje odôvodnenie jednotlivých ustanovení návrhu zákona. Problematika návrhu zákona patrí medzi prioritné oblasti aproximácie práva obsiahnuté v čl. 70 Európskej dohody o pridružení, podnikové právo a patrí medzi priority odporúčané v príprave asociovaných krajín strednej a východnej Európy na integráciu do vnútorného trhu Európskej únie. V práve Európskej únie je problematika návrhu zákona upravená nariadením Rady č. 1346/2000 z 29. mája 2000 o konkurznom konaní. Návrh zákona je úplne kompatibilný s právom Európskej únie. Vychádzajúc z oprávnení, ktoré pre mňa ako spravodajkyňu vyplývajúcich z § 73 zákona o rokovacom poriadku, odporúčam, aby sa Národná rada Slovenskej republiky uzniesla, že podľa § 73 ods. 3 písm. c) rokovacieho poriadku odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky č. 834 z 20. augusta 2004 podľa § 74 rokovacieho poriadku Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie, rozpočet a menu a Výbor Národnej rady Slovenskej republiky pre hospodárstvo, privatizáciu a podnikanie. Za gestorský výbor navrhujem Ústavnoprávny výbor Národnej rady Slovenskej republiky. Odporúčam, aby výbory predmetný návrh zákona prerokovali v druhom čítaní do 32 dní a v gestorskom výbore do 34 dní od jeho prerokovania v prvom čítaní na schôdzi Národnej rady Slovenskej republiky. Skončila som, pán predsedajúci, prosím, otvorte rozpravu.